CELEX: 32022D0314
Language: sl
Date: 2022-02-15 00:00:00
Title: Sklep Sveta (EU) 2022/314 z dne 15. februarja 2022 o pristopu Evropske unije h Konvenciji o ohranjanju in upravljanju ribolovnih virov odprtega morja v severnem Tihem oceanu

28.2.2022   
               
               
                  SL
               
               
                  Uradni list Evropske unije
               
               
                  L 55/12
               
            
         SKLEP SVETA (EU) 2022/314
         z dne 15. februarja 2022
         o pristopu Evropske unije h Konvenciji o ohranjanju in upravljanju ribolovnih virov odprtega morja v severnem Tihem oceanu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218, odstavek 6, drugi pododstavek, točka (a), Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:
         
                     (1)
                  
                  
                     Svet je 22. junija 2018 Komisijo pooblastil, da začne pogajanja s Komisijo za ribištvo severnega Pacifika za pristop Unije h Konvenciji o ohranjanju in upravljanju ribolovnih virov odprtega morja v severnem Tihem oceanu (v nadaljnjem besedilu: Konvencija).
                  
               
                     (2)
                  
                  
                     Unija je pristojna za sprejemanje ukrepov za ohranjanje morskih bioloških virov v okviru skupne ribiške politike ter za sklepanje sporazumov s tretjimi državami in mednarodnimi organizacijami.
                  
               
                     (3)
                  
                  
                     Unija je na podlagi Sklepa Sveta 98/392/ES (2) pogodbenica Konvencije Združenih narodov o pomorskem mednarodnem pravu (UNCLOS) z dne 10. decembra 1982, ki od vseh članic pogodbenic UNCLOS zahteva, da sodelujejo pri ohranjanju in upravljanju morskih bioloških virov.
                  
               
                     (4)
                  
                  
                     Unija je na podlagi Sklepa Sveta 98/414/ES (3) pogodbenica Sporazuma o uporabi določb Konvencije Združenih narodov o pomorskem mednarodnem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib.
                  
               
                     (5)
                  
                  
                     Komisija za ribištvo severnega Pacifika je na svojem šestem letnem sestanku od 23. do 25. februarja 2021 Unijo povabila, da pristopi h Konvenciji.
                  
               
                     (6)
                  
                  
                     Pristop h Konvenciji bi moral spodbujati usklajenost pristopa Unije k ohranjanju v vseh oceanih sveta ter okrepiti njeno zavezo dolgoročnemu ohranjanju in trajnostni uporabi ribolovnih virov po vsem svetu. V skladu s skupnim sporočilom visokega predstavnika Unije za zunanje zadeve in varnostno politiko ter Komisije z dne 10. novembra 2016 z naslovom „Mednarodno upravljanje oceanov: agenda za prihodnost naših oceanov“ ter s sklepi Sveta z dne 3. aprila 2017 o navedenem skupnem sporočilu je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega vodenja glavna značilnost ukrepanja EU v okviru teh organizacij.
                  
               
                     (7)
                  
                  
                     V skladu s členom 42(1) Uredbe (EU) 2018/1725 Evropskega parlamenta in Sveta (4) je bilo opravljeno posvetovanje z Evropskim nadzornikom za varstvo podatkov, ki je uradne pripombe podal 27. avgusta 2021. Osebne podatke, ki jih v okviru Konvencije obdelujejo države članice ali Komisija, je treba obdelovati v skladu z veljavnimi določbami Uredbe (EU) 2016/679 Evropskega Parlamenta in Sveta (5) in Uredbe (EU) 2018/1725.
                  
               
                     (8)
                  
                  
                     Unija bi morala zato pristopiti h Konvenciji –
                  
               SPREJEL NASLEDNJI SKLEP:
         
            Člen 1
            Pristop Evropske unije h Konvenciji o ohranjanju in upravljanju ribolovnih virov odprtega morja v severnem Tihem oceanu se odobri v imenu Unije.
            Besedilo Konvencije je priloženo temu sklepu.
         
         
            Člen 2
            Predsednik Sveta določi osebo(-e), pooblaščeno(-e), da v imenu Unije deponira listino o pristopu iz člena 24(4) Konvencije.
         
         
            Člen 3
            Ta sklep začne veljati na datum sprejetja (6).
         
         
            V Bruslju, 15. februarja 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  Odobritev z dne 15. februarja 2022 (še ni objavljena v Uradnem listu).
         
            (2)  Sklep Sveta 98/392/ES z dne 23. marca 1998 o sklenitvi Konvencije Združenih narodov o pomorskem pravu z dne 10. decembra 1982 in Sporazuma o izvajanju dela XI Konvencije z dne 28. julija 1994 s strani Evropske skupnosti (UL L 179, 23.6.1998, str. 1).
         
            (3)  Sklep Sveta 98/414/ES z dne 8. junija 1998 o ratifikaciji, s strani Evropske skupnosti, Sporazuma o uporabi določb Konvencije Združenih narodov o pomorskem pravu z dne 10. decembra 1982 glede ohranjanja in upravljanja čezconskih staležev rib in izrazito selivskih staležev rib (UL L 189, 3.7.1998, str. 14).
         
            (4)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (5)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
         
            (6)  Datum začetka veljavnosti Konvencije za Unijo bo v Uradnem listu Evropske unije objavil generalni sekretariat Sveta.